《游大隋山》
宋代·郭印

我闻大隋名，梦寐犹记录。
得檄天彭道，喜气和可掬。
出城六十里，崎岖转江曲。
山门忽斗上，危步依筇竹。
崩石带烟云，异草罗涧谷。
寂鸟下窥人，累猿时挂木。
路穷才见寺，金碧焕双目。
祖师古定光，灯冷无人续。
开公生异世，大事如付嘱。
僧言山长阴，朝暮云容蹙。
兹辰为我晴，叠岫堆浓绿。
虚阁倚秋风，一洗尘土俗。
举手揖丹景，横身跨白鹿。
十年劳问讯，亲到心始足。
坐久烛渐微，借榻云间宿。
山寒寐不成，窗外泉鸣玉。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。